Da vi i september talte med Nikolaj Christensen fra Vibevej i Assens , forsikrede han, at hundredvis af julelys igen i år vil pynte villavejen - høje elpriser eller ej. Og det løfte har beboerne holdt. Dog har de måttet indgå krompromisser i energikrisens tegn. - Det er store ændringer, synes vi selv, fortæller Nikolaj Christensen. Se én af de vilde haver på Vibevej her: Ikke banditter, bare juleglade I lørdags var der lystændingsfest for alle gadens beboere. Det er en uge senere end normalt. Derudover er det bestemt, at julelysene hver dag skal være tændt i fire timer mindre end sidste år. - Det har vi simpelthen valgt for at vise folk, at vi altså ikke er banditter, fortæller Nikolaj Christensen. Den juleglade villavej har mødt modstand på internettet over deres julelys. Men de øvrige borgere i Assens har bakket op om beslutningen. - Dem, der bor i byen, er kun glade for, at vi igen i år pynter op. Se billeder af dette års julelys på Vibevej: En vej sammentømret af lyskæder Da Nikolaj Christensen for fire år siden flyttede ind på Vibevej, medbragte han sig et væld af lyskæder. Og det smittede hurtigt af på de syv øvrige huse. Siden har villavejen været en decemberattraktion for store og små i nærområdet. - Hele vejen går jo sammen om det år efter år, og vi hygger os med at stille det frem. Det er sjovt, og både unge og gamle elsker at komme og se det, fortæller Nikolaj Christensen og fortsætter: - Det er selvfølgelig sørgeligt, at det skal være så dyrt, men sådan er det bare. Julen varer længe og koster mange penge - og i år regner Nikolaj med en ekstra elregning på mellem 700 og 800 kroner. - Når jeg ser glæden i børnenes og andres øjne, så vil jeg gerne give det ekstra.

Opsummering:
Igen i år er den juleglade villavej i Assens badet i lys - men energikrisen har sat sit aftryk.